Document ID: 32013R1057

VYKONÁVACIE NARIADENIE KOMISIE (EÚ) č. 1057/2013
z 29. októbra 2013,
ktorým sa mení príloha k nariadeniu (EÚ) č. 37/2010 o farmakologicky účinných látkach a ich klasifikácii, pokiaľ ide o maximálne limity rezíduí v potravinách živočíšneho pôvodu v súvislosti s látkou uhličitan mangánatý
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 470/2009 zo 6. mája 2009 o stanovení postupov Spoločenstva na určenie limitov rezíduí farmakologicky účinných látok v potravinách živočíšneho pôvodu, o zrušení nariadenia Rady (EHS) č. 2377/90 a o zmene a doplnení smernice Európskeho parlamentu a Rady 2001/82/ES a nariadenia Európskeho parlamentu a Rady (ES) č. 726/2004 (1), a najmä na jeho článok 14 v spojení s článkom 17,
so zreteľom na stanovisko Európskej agentúry pre lieky, ktoré vypracoval Výbor pre lieky na veterinárne použitie,
keďže:
(1)
Maximálne limity rezíduí („MRL“) farmakologicky účinných látok určených na použitie vo veterinárnych liekoch pre zvieratá chované na produkciu potravín alebo v biocídnych výrobkoch používaných pri chove hospodárskych zvierat v Únii sa stanovujú v súlade s nariadením (ES) č. 470/2009.
(2)
Farmakologicky účinné látky a ich klasifikácia, pokiaľ ide o MRL v potravinách živočíšneho pôvodu, sú stanovené v prílohe k nariadeniu Komisie (EÚ) č. 37/2010 (2).
(3)
Uhličitan mangánatý je v súčasnosti zaradený do tabuľky 1 v prílohe k nariadeniu (EÚ) č. 37/2010 ako látka povolená len na orálne použitie pre všetky druhy potravinových zvierat.
(4)
Európskej agentúre pre lieky bola doručená žiadosť o rozšírenie existujúceho zápisu, ktorý sa týka uhličitanu mangánatého tak, aby zahŕňal aj parenterálne použitie v prípade hovädzieho dobytka.
(5)
Európska agentúra pre lieky podľa článku 5 nariadenia (ES) č. 470/2009 zváži, či majú byť MRL určené pre farmakologicky účinnú látku v konkrétnej potravine používané aj na iné potraviny vyrobené z rovnakého druhu, alebo MRL určené pre farmakologicky účinnú látku v jednom alebo viacerých druhoch používané aj na iné druhy.
(6)
Výbor pre lieky na veterinárne použitie odporučil rozšírenie MRL pre uhličitan mangánatý v prípade hovädzieho dobytka tak, aby zahŕňali aj parenterálne použitie, a odporučil extrapolovať MRL pre uhličitan mangánatý zo všetkých druhov hovädzieho dobytka na všetky druhy potravinových zvierat.
(7)
Nariadenie (EÚ) č. 37/2010 by sa preto malo zmeniť tak, aby v ňom bola zahrnutá látka uhličitan mangánatý na parenterálne použitie v prípade všetkých druhov potravinových zvierat.
(8)
Opatrenia stanovené v tomto nariadení sú v súlade so stanoviskom Stáleho výboru pre veterinárne lieky,
PRIJALA TOTO NARIADENIE:
Článok 1
Príloha k nariadeniu (EÚ) č. 37/2010 sa mení podľa prílohy k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. októbra 2013

Labels: 0
3
17
6